‘J. R. R. Tolkien a tudományterületek között: párhuzamok, szövegek, használatok’
A Magyar Tolkien Társaság tudományos konferenciája
2003. fabruár 6-8., Szeged, 
Szegedi Akadémiai Bizottság székháza (Somogyi u. 7.)

Nagy örömmel jelenthetjük, hogy a Magyar Tolkien Társaság újabb jelentős lépést tesz az Alapszabályban foglalt feladatai megvalósítása felé, mikor 2003. február 6-8-án Szegeden megrendezi az első magyarországi tudományos konferenciát J. R. R. Tolkien műveiről. A Társaság feladatának tekinti Tolkien műveinek tudományos igényű tanulmányozását, a szövegek tudományos köztudatba való bevitelét, népszerűsítését, a bekapcsolódást a nemzetközi tudományos kutatásba. A magyar olvasók és nézők érdeklődése Tolkien iránt töretlen, és fogadtatása igen kedvező; a tudományos élet azonban, bár élénk érdeklődést mutat, mindeddig nem ‘nyitott’ Tolkien felé.

Ezt a nyitást kívánta elősegíteni a Társaság, mikor megalakulásakor 2002. júniusában azonnal tervbe vette az első magyarországi Tolkien-konferencia megszervezését. A kezdeményezést kezdettől fogva támogatta a Szegedi Tudományegyetem Angol-amerikai Intézete (amely egyébként az alakulóülés támogatásában is jelentős szerepet játszott). Dr. Szőnyi György Endre, az Intézet vezetője kellemes emlékekkel távozott az alakuló konferenciáról, és továbbra is tevékenyen és segítőkészen támogatja a Társaság tudományos céljait. Ehhez csatlakozott az SZTE Médiatudományi Tanszéke is, amelynek vezetője, Dr. Szajbély Mihály szintén támogatásáról biztosította a Társaságot. A kezdeményezés tudományos ‘komolyságának’ elismeréseként az is megemlítendő, hogy a Magyar Tudományos Akadémia Szegedi Bizottságának Modern Filológiai Munkabizottsága is ott áll a rendezvény mögött. A Magyar Tolkien Társaság tehát olyan munkába kezdett bele, amelyet azonnal a felsőoktatás, sőt a Magyar Tudományos Akadémia képviselői is elismeréssel és várakozással szemlélnek. A magyarországi irodalom- és társadalomtudomány valóban új területet nyit meg ezzel a konferenciával, és reméljük, ennek az érdeklődésnek további eredményei is lesznek majd.

A konferencia csütörtök délutántól szombat délig tartó munkaidőszakában összesen 21 előadás fog elhangzani. 6 magyarországi egyetemről érkeznek előadók, akik között megtalálhatók egyetemi, főiskolai oktatók, doktori hallgatók, középiskolai tanárok, és egyetemek, főiskolák nappali tagozatos hallgatói is. Két külföldi vendégprofesszor előadására is sor fog kerülni. A konferencia így keresztmetszetet tud mutatni a Magyarországon Tolkien iránt érdeklődő kutatók, hallgatók tudományos munkájából.

Azzal a céllal határoztuk meg ilyen tágan a témát, hogy minél több területről minél több lehetséges megközelítés, értelmezés bemutatására tudjunk fórumot biztosítani. A konferencia így arra tesz Magyarországon úttörő jellegű kísérletet, hogy Tolkien munkáját és szövegeit a tudományterületek érdeklődéseinek metszéspontjain helyezze el, ezzel formálva Tolkien magyarországi tudományos fogadtatását, megteremtve a Tolkienről szóló komoly beszéd, az ezen szövegekre irányuló komoly (és komolynak, érvényesnek elfogadott) kutatás lehetőségét. Szeretnénk feltárni vele Tolkien szövegeinek kivételes gazdagságát és központi jelentőségét, nem csak annak a sikernek és jelentőségnek az apropóján, amivel a populáris kultúrában bírnak, hanem azért is, mert nézetünk szerint ezek a szövegek komoly tudományos-elméleti jelentőséggel is rendelkeznek.

A konferencia természetesen nyitott, minden érdeklődőt szeretettel várunk (a SZAB székházban megkapott termünk befogadóképességének határáig).